Moning.
Yu gat wanem tingting? Jisas i kam long dispela graun bilong mekim wanem?
- Sampela manmeri i tok olsem, Jisas i kam tasol bilong soim yumi stretpela pasin na hau yumi ken i mekim stretpela pasin long wokabaut na sindaun bilong yumi.
- Na sampela manmeri tingim olsem, Jisas i soim yumi ol gutpela pasin yumi ken i mekim bai God i amamas long yumi na kisim bek yumi.
- Sampela manmeri i pilim olsem, Jisas i kam bilong autim tok bilong God tasol, Em i wanpela prisa man tasol.
- Na sampela manmeri i bilip olsem, Jisas i kam tasol bilong stretim sik bilong ol manmeri na bilong soim lavim bilong Em long ol manmeri.
Yumi skelim toktok bilong Jisas yet – Jisas i tok wanem long as na minim bilong kam bilong Em. Lukim tok bilong Jisas long Mak 10:33-34 na 45. (Jisas i yusim nem “Pikinini Bilong Man” bilong makim Em yet.)
33Na Jisas i tok olsem, “Yumi bai go antap long Jerusalem, na ol bai putim Pikinini Bilong Man i go long han bilong ol hetpris wantaim ol tisa bilong lo. Ol bai kotim Em na makim Em bilong Em i ken i dai. Ol bai givim Em i go long han bilong ol Jentail, 34na ol bai tok bilas long Em, na spet long Em, na wipim Em, na kilim Em i dai. Na long 3-pela de bihain Em bai kirap bek gen.” Mak 10:33-34.
45Pikinini Bilong Man Em i no kam bilong mekim ol manmeri i stap wokboi bilong Em. Nogat. Em i kam bilong mekim wok bilong helpim ol na bilong givim laip bilong Em yet bilong baim bek ol dispela planti manmeri.” Mak 10:45.
Jisas i dai bilong baim bek ol planti manmeri.
Jisas i tok klia long safa na dai bilong Em. Na Jisas i putim as bilong safa na dai bilong Em long ples klia tu. Em olsem na yumi ken i save olsem, Jisas i kam bilong lusim laip bilong Em yet bilong baim bek ol planti manmeri.
Baim bek.
Na Jisas i no tok “kisim bek”. Nogat. Em i tok “baim bek”. Laip bilong Jisas yet i olsem pe bilong baim fridom bilong ol planti manmeri bai ol i stap fri.
Na yu save long dispela tok baim bek. Sapos wanpela man i stap na em i no baim kot fain bilong rong bilong em, orait ol polis bai holim em long kalabus. Em olsem na, sapos ol femili bilong em i gat tingting, orait ol i ken i bungim mani bilong baim bek man i stap long kalabus na em i ken i stap fri. Ol i ken i baim fridom bilong kalabus man na em i ken i stap fri.
Pe bilong sin em i dai.
Long Baibel God i toksave long wanem pe i stap bilong rong yumi mekim long God. Ol rong yumi mekim long God Baibel i kolim sin. Na God i toksave olsem, pe bilong sin em i dai.
23….Pe bilong sin em i dai. Tasol presen bilong God em i laip i stap oltaim oltaim. Na dispela laip em i kamap long wok bilong Krais Jisas, Bikpela bilong yumi. Rom 6:23.
Tok dai em i narapela rot bilong tokaut long yumi lus long God. Yumi sin manmeri pinis, olsem na, yumi lus pinis long God, na bihain, taim yumi lusim dispela graun, orait bai yumi lus long God oltaim oltaim long kalabus hel. Yumi mas klia olsem, yumi sinmanmeri yumi manmeri i lus long God pinis, na bihain bai yumi lus long God oltaim oltaim long kalabus hel.
Husat i ken i baim bek yumi long pe bilong sin?
Long kot sistem bilong PNG, long ol sampela rong, ol femili bilong yumi ol i ken i bungim mani na baim bek yumi long kalabus na yumi i stap fri. Manmeri i stap long kalabus ol i no inap baim bek narapela manmeri i stap long kalabus. Nogat. Manmeri i stap autsait long kalabus ol i ken i baim bek manmeri i stap insait long kalabus.
Yumi sin manmeri pinis, na dispela i minim olsem, yumi lus pinis long God – dai i kalabusim yumi pinis – pe bilong sin i kalabusim yumi pinis. Yumi olgeta manmeri yumi kalabusman pinis. Na husat i ken i baim bek yumi long dispela kalabus bilong i dai? Yu no fit long mekim sampela wok bilong baim bek yu yet, na mi no fit long mekim sampela wok bilong baim bek mi yet. Na yu no fit long baim bek mi. Na mi no fit long baim bek yu. Long wanem, yumi wantaim yumi i stap insait long kalabus bilong i dai. Yumi wantaim yumi lus long God, na bihain, yumi wantaim yumi bai lus long God oltaim oltaim long kalabus hel.
Jisas wanpela tasol i ken i baim bek yumi long kalabus bilong i dai.
Yumi mas save olsem, Jisas wanpela tasol i ken i baim bek yumi long kalabus bilong i dai. Jisas i lusim laip bilong Em yet bilong baim bek laip bilong ol planti manmeri. Dai bilong Jisas Em i pe bilong rausim sinmanmeri long kalabus bilong i dai. Pe bilong sin em i dai, na Jisas Em i dai bilong baimaut pe bilong sin bilong sinmanmeri, bai ol i stap fri long kalabus bilong i dai, na ol i no ken i lus long God oltaim oltaim long kalabus hel.
Mobeta yumi i stap aninit long Jisas.
Sapos nau em i fes taim yu bin skelim ol dispela samting na yu klia olsem, Jisas i kam long dispela graun bilong lusim laip bilong Em bilong baim bek laip bilong sinmanmeri, na yu klia olsem yu wanpela sin manmeri, orait mobeta nau yu tanim bel – yu senisim tingting bilong yu – na yu putim yu yet aninit long Jisas. Mobeta yu putim yu yet long han bilong Jisas, na yu bilipim na trastim Em long baim bek laip bilong yu.
Ol sampela manmeri ol i harim lotu tasol na ol i no bilipim na trastim feitful wok bilong Jisas i baim bek ol. Sapos yu stap olsem, orait ating nau em i gutpela taim bilong yu senisim tingting bilong yu, senisim bilipim na trastim bilong yu, na yu tanim i kam na yu bilipim na trastim dai bilong Jisas i baim bek yu long kalabus bilong sin na dai.
Planti taim tumas yumi save trastim save bilong yumi yet long ol samting bilong kingdom bilong God. Nau yumi mas senisim tingting bilong yumi na yumi putim bilipim na trastim bilong yumi long feitful baim bek wok bilong Jisas long diwai kros. Trastim God long kisim bek yu long feitful baim bek wok bilong Jisas.
Glenn.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn zho_Hans